text: Flygter fra Danmark til Tyskland
  15 juli 2019 kl. 13.01
  Det tyske forbundspoliti anholdt i weekenden 13 personer, som forsøgte at indrejse ulovligt fra Danmark. Anholdelserne skete i forbindelse med kontroller på banegården i Flensborg.
  
  
  
  Trafikken med afviste asylansøgere, der "flygter" til Tyskland fra Danmark, fortsætter. Alene i weekenden blev 13 personer afsløret i tog fra Danmark.
  Det tyske forbundspoliti kontrollerer jævnligt passagerer i togene fra Danmark - det sker typisk på banegården i Flensborg - og i weekenden anholdt politiet i alt 13 mænd, kvinder og børn, som forsøgte at indrejse ulovligt i Tyskland.
  Der er tale om personer fra Afghanistan, Irak, Marokko, Somalia, Eritrea og Cameroun. Og der er tale om personer i alderen fra 6 til 39 år, oplyser forbundspolitiet i Flensborg.
  De anholdte er blevet overgivet til de tyske udlændingemyndigheder.
  De senere år har tysk politi afsløret flere hundrede afviste asylansøgere fra Danmark og resten af norden - asylansøgere som "flygter" sydpå for at søge asyl i et nyt land.
  
  